Tartalomjegyzék

1. Impresszum / Előszó / Köszönetnyilvánítás

2. Ábrahám

Landmarks

1. Table of Contents

2. Cover

Az emberiség

fáklyavivői

SZENTEK, TANÍTÓK ÉS MESTEREK LEXIKONJA

A Föld vallásalapítóinak, kiemelkedő hatású
szellemi tanítóinak és szentjeinek
képes életrajzi gyűjteménye

II. kötet

Az életrajzokat írta és a lexikont szerkesztette:
Dr. Torgyán Atilla
Az emberiség fáklyavivői 3 kötetes lexikon életrajzainak lektorálásánál és szerkesztésénél közreműködtek:
Balikó Nándor, Balikó-Vass Gabriella, Dankovics Atilla, Pávkovicsné Nagy Erika, Ruprecht Szilvia Az emberiség fáklyavivői 3 kötetes lexikon életrajzainak megírásánál közreműködtek: Aklan Anna Katalin, Baló Anna (⛝), Borsodi Gábor, Borsodiné Rajnai Andrea, Buzogány-Turcsik Zita, Czirják Lívia, Csaláné Szabó Helga, Dózsa Eszter, Feketéné Moncsek Mariann, Fenyvesi Laura, Fináli Gábor rabbi, Görbe-Enzsöl Eszter, Harsányi Emese, Hegedűs László Károly, Hendrey Tibor, Horváth Mónika, Ille József, Juhász Zsanett, Kajári Edit, Kelecsényi Zoltán, Kincsné Deli Timea, Komjátszeghy Csaba, Komoróczki-Steiner Henrietta, Korpusz Sándor, Korpuszné Szedlmayer Beáta, Kőhegyi Atilla, Labancz Emőke, Lakatos Andrea, Lázár Gyöngyvér, Lévay János, Lovas László, Márton Sándor, Mihály András, Nacsinák Gergely András, Nagy Mihály, Németh Péter, Oroszné Zsolnai Krisztina, Pál László Bendegúz, Párdányi Zsuzsanna, Pelyhe Brigitta, Salamon János, Sándor Judith, Sinkóné Faragó Lívia, Soczó Krisztina, Süll Regina, Szépvölgyi-Perger Viktória, Szöllősi György, Szöllősi Lili, Szöllősi Tamás, Szöllősi-Simon Gyöngyi, Tersánszky Krisztina, Timár Sarolta, Hingyi Beatrix, Tóth Viktor, Tóthné Malomsoky Ildikó, Turzó-Molnár Andrea, Várhelyiné Sipos Bea, Végh József, Zsálekné Kaip Kriszta, Zsedényi-Annus Detti

Kiadja az Etalon Film Kiadó Kft.
Mobil: 06-30-397-7200
Honlap: etalonfilm.hu • E-mail: etalonfilm@etalonfilm.hu
Felelős kiadó: dr. Torgyán Atilla, az Etalon Film Kiadó ügyvezetője

Készült a Gyomai Kner Nyomda Zrt.-ben, 2022-ben
Felelős vezető: Csöndes Zoltán vezérigazgató
www.gyomaikner.hu

Tervezés és tördelés: Webforma Média és Dávid Szabolcs Krisztián
Minden jog fenntartva!
Jelen könyvet vagy annak részleteit bármely formában reprodukálni vagy közölni csak a kiadó engedélyével lehet.

ISBN:978-615-81658-4-6

Előszó

Bizonyos kulturális javakat kiemelkedő jelentőségüknél fogva az egész emberiség örökségének részeként kell megőrizni. Ilyen értékeket képeznek a különböző vallások tanításai és a nagy szentek életének eseményei. Fontos gondoznunk és megőriznünk ezeket, hiszen kulcsokat adnak, segítenek az emberiség fejlődési útján. A nagy tanítók példamutató életét tanulmányozva elénk tárul a követendő példa, amely nagy segítséget ad kiteljesedésünk során.

Úgy gondoljuk, hogy a szentek és a példamutató életet élő emberek életének tanulmányozását és az általuk adott fontos tanításokat és üzeneteket az iskolai tananyagok részévé, és az oktatás-nevelés fontos elemévé kellene tennünk. Eme rendkívüli életeket és üzeneteiket tanulmányozva tudunk közelebb kerülni ahhoz, hogy jobb világban éljünk és morális alapokon nyugvó társadalmi rendet hozzunk létre. Felelősségünk, hogy miként ápoljuk és használjuk ezeket az értékeket, továbbá, hogy átadjuk és tanítsuk mindezeket a fiatal új generációk számára.

„Az emberiség fáklyavivői” című lexikon egy háromkötetesre tervezett mű, melynek első kötete 2007-ben jelent meg. A második kötet jelenik meg most, több mint nyolcévi előkészítő munka végén. A szerkesztés során arra koncentráltunk, hogy Földünk vallásalapítóinak, illetve kiemelkedő hatású szentjeinek, valamint szellemi tanítóinak az életrajzain keresztül minél több szeletet mutassunk be az emberiség szellemi életéből. A már régebben kiadott valláslexikonok elsősorban nem az életrajzokra, hanem a vallások eszmei hátterére koncentrálnak.

A kötetben szereplő nagyságok életrajzának összeállítása közben gyakran találkoztunk hatalmas káosszal. Számtalan pontatlanságot találtunk mind a biográfiai elemek, mind a tanítások terén. A legnagyobb következetlenséget egyes internetes oldalakon találtuk.

Ahogyan az első részben, úgy a második kötetben is hetvenkét rendkívüli ember életrajza lett nagy gondossággal összeállítva. A közzétett adatokkal kapcsolatosan az adott szent, illetve tanító követőitől, ismerőitől kértünk szakértést. Kértük, és ezúton is kérjük azokat a kiegészítő, valamint javító szándékú javaslatokat, amelyeket beleszőhetünk a könyv következő kiadásaiba. Minden egyes életrajzot fontos idézetekkel egészítettünk ki. A valláslexikon mindkét részét több mint kétszázötven különleges kép teszi teljessé. E képek egyetlen könyvbe gyűjtve már önmagukban is rendkívülivé teszik a tartalmat.

A kötetbe kerülő személyek válogatásánál sajnálatosan nem tudtuk mindenki igényét kielégíteni. Arra törekszünk, hogy a lexikonba minél több olyan ember életrajza belekerülhessen, aki valami igazán jelentőset tett Földünk szellemiségének pozitív alakításában. Ezúton is – ahogyan az I. kötet előszavában ezt részletesen kifejtettük – szeretnénk elnézést kérni azoktól, akik saját vallásuk alapítóját illetve kedves szentjét nem találják meg e kötetben. Továbbra is várjuk a javaslatokat a következő kötet szerkesztéséhez és igyekszünk e hiányokat pótolni.

Ezen gyűjtemény egyik fontos feladata elősegíteni, hogy a különböző vallási áramlatok közeledjenek egymáshoz, növekedjen az elfogadás egymás felé és csökkenjen a távolság a különféle vallások, felekezetek és irányzatok (buddhista és keresztény, muszlim és zsidó, hindu és katolikus, katolikus és protestáns, exoterikus és ezoterikus keresztény áramlatok stb.) követői között.

Amikor e könyv első kötete megjelent, érdekes tapasztalat volt megfigyelni, ahogyan többen mások hitét, illetve vallását megkérdőjelezték. Sokan nem örültek annak (vagy egyenesen sértőnek találták), hogy kedves szentjeik más vallások nagyjaival együtt kerültek egy kötetbe. Többen kérték azt, hogy külön egységekre, illetve könyvekre legyenek szétbontva a különböző vallások, valamint szellemi utak képviselői. A szerkesztők azonban tudatosan nem választották külön csoportokba az életrajzokat, ezzel is arra törekedve, hogy kihangsúlyozzák e nagy fáklyavivők együtt egy nagy tanári karhoz hasonlatosak, valamint hogy minden egyes vallásnak, illetve szellemi útnak ugyanolyan fontos helye van világunk szellemi alakulásában.

A munka során szomorú tény volt annak felismerése, hogy minden egyes mester megvívta a maga csatáját az emberiségért. Az embereket pedig, akik a kényelmes bűnt választották, zavarták a mesterek, és legszívesebben eltüntették volna azokat, akik szembesítették őket hibáikkal és megzavarták őket önző és kényelmes vágykielégítéseikben. Sok mestert valóban el is tettek láb alól: nem csak Buddhát mérgezték meg, Jézust feszítették keresztre, Hiram Abiffot ölték meg, hanem szinte mindnyájukat valamilyen módon meggyilkolták. Sokukat, mint például Manit vagy Jézus Krisztus főbb apostolait haláluk előtt kínozták is, hogy rávegyék őket, térjenek le a hitükről és álljanak el másokat felébresztő küldetésüktől. Az emberek nagy része nem akarta – és a mai napig sem akarja – a változást, és aludná tovább a Csipkerózsika-álmot. Ébredésünkig azonban, ez bármilyen távolinak is tűnik, a mesterek küzdenek értünk, nagy szeleteket vállalva a mi szenvedéseinkből.

A mesterek halálát szinte minden esetben komoly szenvedés, passió előzte meg. Így a legnagyobb szenteknek és mestereknek Jézus Krisztushoz hasonlóan – még ha nem is olyan világrengetően nagy mértékben – volt passiójuk, szenvedéstörténetük, amely a világért és a tanítványaikért vállaltakból eredt. Gyakran haltak meg mesterek daganatos betegségekben, illetve hosszú és nehéz folyamatot követően.

Nekünk, embereknek most feladatunk megérteni és tudatosítani a fentieket és felelősséget vállalni azért, amit helytelen hozzáállásunkkal okozunk. Felelősségünk keresni az égi akarat beteljesítését és vitorlánkba befogni azt a szelet, amely az átalakító munkát segíti. Szeretnénk hangsúlyozni mindezt ezen gyűjtemény közzétételével.

Végezetül kiemeljük, hogy az életrajzokat tanulmányozva jól körvonalazódik a vallások egymásra épülő útja, sőt a mesterek láncolata is, ahogyan egymás küldetését előkészítik és egymást segítik.

Kívánjuk, hogy e mű sok embernek segítsen az élet értelmének megtalálásában és erősödjön általa világunkban a vallási tolerancia és egymás elfogadása!

Dr. Torgyán Atilla,

Az emberiség fáklyavivői lexikon főszerkesztője
2015. november 1-jén, Mindenszentek napján

Köszönetnyilvánítás

Köszönetet mondunk mindazoknak, akik közreműködtek e gyűjtemény létrehozásában. Hely hiányában nem tüntettük fel a könyvben szereplő idézetek fordítóinak, továbbá a felhasznált képek és portrék alkotóinak a nevét.

Ezúton szeretnénk hálás köszönettel illetni azokat a szerzőket és alkotókat, akiknek műveit, fotóit, festményeit, fordításait, illetve kiadványaik és alkotásaik egyes részeit e könyvben felhasználtuk. Szeretnénk továbbá megköszönni azon személyeknek és szervezeteknek a hozzájárulását, akiknek jogilag védett alkotásaiból vagy kiadványaiból kötetünkben részleteket közölhettünk. Köszönetet mondunk továbbá azon segítőknek és fordítóknak, akik közreműködtek a lexikon létrejöttében.

Ábrahám

Kr. e. 2000 körül, Mezopotámia – Kr. e. 1800 körül, a mai Palesztina

Á

brahám a zsidó nép ősatyja, próféta volt, akit a judaizmus mellett a keresztény, az iszlám és a Bahá’í vallás is őseként tisztel. Úgy tartják, számtalan fontos kinyilatkoztatást tett az Isten rajta keresztül, és az Ábrahám által közöltek később egytől egyig igaznak bizonyultak. A zsidó nép Ábrahámot tekinti a matematika ősatyjának, az ezoterikus gondolkodók pedig arra hívják fel a figyelmet, hogy Ábrahámtól kezdődően az emberi agy felépítése a logikus gondolkodást lehetővé tévő változáson ment át. Ő vette fel és alapította meg a zsidó (kánaáni) ősvallást, ezzel megalapozva a zsidó egyistenhitet. Ábrahám volt az, aki Isten kérésére az észak-mezopotámiai káldeus Ur városából Kánaán (a mai Izrael) területére vándorolt. Az Úr kinyilatkoztatta Ábrahámnak, hogy az általa alapított nép hatalmas és erős lesz, de utódai négyszáz éven át szolgaságban élnek majd, egészen addig, míg visszatérhetnek az ígéret földjére, Kánaánba. Egyiptomból később ide vezette vissza Mózes a zsidóságot, ahol megalapította a júdeai zsidó királyságot. A kilencvenkilenc éves Ábrahámnak Isten megígérte, hogy Sárától, kilencvenéves feleségétől fia születik majd, akit Izsáknak fog hívni, és aki sok nemzetség atyja lesz. A zsidó nép úgy tartja, hogy Ábrahámmal kötötte meg az Úr az Ő szövetségét, az Ószövetséget, melynek jele a férfiaknál a körülmetélkedés. A keresztények hite szerint ez az Úrral kötött szövetség újult meg Jézus Krisztus által az Újszövetségben. Ma legalább tizenötmillió zsidó ember él a világon (bár sokan az üldöztetésektől tartva származásukat titokban tartják). A zsidó nép tizenkét fő törzsre oszlik, melyből sokak szerint Júda törzse a legfontosabb, ahonnan Dávid király is származott. Fontos tény, hogy Ábrahámnak felesége meddő időszakában arab szolgálónőjétől, Hágártól is született egy gyermeke. Ez a gyermek Ismael, akit az arab népek ősatyjaként tisztelnek, és sokan tőle eredeztetik az arab kultúrát. Ábrahám életének kiemelkedő eseménye volt, amikor számára Melkizedek, a papkirály kenyér- és borvacsorát adott. Sokan ezt tartják az Úrvacsora földi előképének, mely szertartást Jézus Krisztus, a keresztény vallás alapítója újított meg az Utolsó Vacsorán. A szentmisék során azóta is megemlékeznek az Úrvacsoráról. Ábrahám személyéhez köthető az az Istentől kapott ígéret, miszerint benne a föld minden nemzetsége áldást nyer majd. Az Ószövetség arra is utal, hogy Ábrahám ivadéka lesz a Messiás, aki megváltja majd az egész világot. A keresztény vallás úgy tartja, az Ábrahámot követő hetvenkettedik generációra Jézus Krisztusban testet öltött a Megváltó, míg a zsidó nép ma is várja a megígért Messiást. Fontos tény, hogy az idős Ábrahámnak és ugyancsak idős feleségének az Úr által ígért időben valóban megszületett a fia, Izsák, akinek később ikergyermekei születtek: Jákob és Ézsau, Jákob tizenkét fia pedig később Izrael tizenkét törzsének atyjává lett. Ábrahám másik, Hágártól született gyermekét, Ismaelt elbocsátotta. Ismaelnek szintén tizenkét fia született, tőlük eredeztethető a tizenkét arab törzs. Ábrahámnak Izsákkal kapcsolatosan komoly hitpróbát kellett kiállnia: az Úr arra kérte őt, áldozza fel gyermekét, és csak amikor ezt már éppen megtette volna, akkor állíttatta meg a kezét egy angyallal és mondott le az áldozatról. Jól példázza mindez Ábrahám legfőbb erényeit, melyek az alázatos engedelmesség, az Istenben való feltétlen hit és a reménytelen helyzetekben is megtartott remény voltak. A Biblia szerint százhetvenöt évet élt, fiai felesége, Sára mellé temették el Makpéla mezején egy barlangba. Ezt a barlangot sokan tekintik szent helynek, ahová később Izsákot és Jákobot is örök nyugovóra helyezték. A hagyomány szerint Ábrahám fedezte fel, mert onnan fény és édes illat áradt. Angyali hangok közölték vele, hogy Ádám van ide eltemetve, ezért Ábrahám úgy tekintett e helyre, mint a Paradicsom bejáratára, a két világot összekötő átjáróra. Az itt tapasztalható fényre a zsidók mint az isteni jelenlét fényére tekintenek. A temetkezési hely a mai Hebronban található. A kabbalisták szerint a világ négy sarkából egybegyűjtött zsidóságnak itt, a találkozás helyén kell újraegyesülnie: Ábrahámnak a nagyvilágban szétszóródott népe itt találkozik újra.

„Vajon nem láttad-e azt, aki vitába szállt Ábrahámmal annak ura miatt, [tagadván azt], hogy Allah ruházta reá a királyi uralmat? [Emlékezzetek arra], amikor Ábrahám azt mondta: »Az én uram az, aki életre kelt és halálba küld.« »Én keltek életre és én küldök a halálba« – mondta az. Ábrahám pedig azt mondta: »Allah a Napot keletről hozza, hozzad te nyugatról!« A hitetlen [ennek hallatára] megrökönyödött. Bizony, Allah nem mutat utat az istentelen népnek.” (Korán, 2:258)

„Önmagamra esküszöm – mondá az Úr –, mivel ezt megtetted, és kedvemért egyszülött fiadnak sem kedveztél, megáldalak, és megsokasítom ivadékodat, mint az ég csillagait és mint a tengerpart fövenyét: ivadékod fogja bírni ellenséged kapuit, s ivadékodban nyer áldást a Föld minden nemzete, mivel engedelmeskedtél szavamnak…” (1Móz. 22:16–18.)

„Ő a reménytelenség ellenére is reménykedve hitte, hogy sok nép atyja lesz az ígéret szerint… Nem gyengült meg hitében, s holott már majdnem százesztendős volt, nem gondolt életerejét vesztett testére, sem Sárának elapadt méhére. Nem kételkedett Isten ígéretében hitetlenül, hanem erős maradt hitében és megadta az Istennek járó tiszteletet. (…) Ez szolgált megigazulására.”
(Róm. 4:18–22.)